Her til eftermiddag var der Champions League-pressemøde på Aalborg Stadion forud for kampen mod APOEL FC fra Cypern.

AaB's cheftræner Kent Nielsen ser frem til Champions League-dysten mod cypriotiske APOEL FC hjemme i Aalborg i morgen aften klokken 20:45. På pressemødet sagde han følgende om den kommende modstander. - Jeg ser APOEL FC som et hold, der ikke har samme individualister som Zagreb. Til gengæld er de et godt kollektiv, siger Kent Nielsen og fortsætter: - De har to stærke angribere, irske Cillian Sheridan og italienske Tomás de Vincenti, som vi skal være opmærksomme på. De scorer vanvittigt meget. Mange fodboldeksperter har kaldt APOEL FC en god lodtrækning for de danske mestre, og Kent Nielsen tror da også på AaBs muligheder. - Vi går efter at vinde, men kan det ikke lykkes, så vil 0-0 være et fornuftigt resultat. Jeg regner med, at chancen for sejr er 50/50, siger Kent Nielsen. Desuden kan Rasmus Würtz spille sin officielle kamp nr. 350 for AaB.